CELEX: 62014TN0574
Language: lt
Date: 2014-08-01 00:00:00
Title: Byla T-574/14: 2014 m. rugpjūčio 1 d. pareikštas ieškinys byloje EAEPC/Komisija

17.11.2014   
            
            
               LT
            
            
               Europos Sąjungos oficialusis leidinys
            
            
               C 409/47
            
         2014 m. rugpjūčio 1 d. pareikštas ieškinys byloje EAEPC/Komisija
   
   (Byla T-574/14)
   2014/C 409/67
   Proceso kalba: anglų
   
      Šalys
   
   
      Ieškovė: European Association of Euro Pharmaceutical Companies (EAEPC) (Briuselis, Belgija), atstovaujama advokatų J. Buendía Sierra, L. Ortiz Blanco, Á. Givaja Sanz ir M. Araujo Boyd
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pripažinti ieškinį dėl panaikinimo priimtinu;
            
         
               —
            
            
               panaikinti 2014 m. gegužės 27 d. Europos Komisijos sprendimą byloje Nr. COMP/AT.36957 Glaxo Wellcome;
            
         
               —
            
            
               nurodyti Europos Komisijai padengti savo ir EAEPC abiejose instancijose patirtas bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu ieškovė siekia, kad būtų panaikintas 2014 m. gegužės 27 d. Europos Komisijos sprendimas C(2014) 3654 galutinis byloje Nr. COMP/AT.36957 Glaxo Wellcome, kuriuo Komisija atmetė ieškovės skundą atsisakydama atlikti papildomą tyrimą dėl nurodomo Glaxo Wellcome SA (dabar – GlaxoSmithKline SA) SESV 101 straipsnio pažeidimo, atsižvelgiant į 2006 m. rugsėjo 27 d. Sprendimą GlaxoSmithKline Services/Komisija (T-168/01, EU:T:2006:265) ir 2009 m. spalio 6 d. Sprendimą GlaxoSmithKline Services/Komisija (C-501/06 P, C-513/06 P, C-515/06 P ir C-519/06 P, EU:C:2009:610).
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas, susijęs su tuo, kad Komisija padarė akivaizdžią vertinimo klaidą nepaisydama SESV 101, 105 ir 266 straipsnių ir Reglamento Nr. 1/2003 (1) 7 straipsnio, kai nusprendė, kad Sprendimo GlaxoSmithKline Services/Komisija (EU:C:2009:610) poveikis toks, jog 2001 m. sprendimas turi būti laikomas niekiniu, o situacija turi būti vertinama taip, lyg Komisija niekada nebūtų priėmusi 2001 m. sprendimo. Be to, ieškovė tvirtina, kad Komisija pažeidė savo pareigą pateikti pakankamus motyvus bei pareigą išklausyti ieškovę šiuo klausimu prieš priimant galutinį sprendimą.
            
         
               2.
            
            
               Antrasis ieškinio pagrindas, susijęs su tuo, kad ginčijamu sprendimu pažeidžiamas SESV 101 straipsnis ar kad Komisija nesilaikė pareigos nurodyti motyvus pagal SESV 296 straipsnį, kai vertino ES interesą byloje. Be to, ieškovė tvirtina, kad Komisija pažeidė ieškovės pagrindinę teisę būti išklausytai.
            
         
               3.
            
            
               Trečiasis ieškinio pagrindas, susijęs su tuo, kad ne visos faktinės ir teisinės aplinkybės buvo aptartos ginčijamame sprendime.
            
         
      (1)  2002 m. gruodžio 16 d. Tarybos Reglamentas (EB) Nr. 1/2003 dėl konkurencijos taisyklių, nustatytų [SESV 101] ir [102] straipsniuose, įgyvendinimo (OL L 1, 2003, p. 1; 2004 m. specialusis leidimas lietuvių k., 8 sk., 2 t., p. 205).